钦定古今图书集成/明伦汇编/官常典/第395卷 > 陈祐
## 钦定古今图书集成/明伦汇编/官常典/第395卷 > 陈祐

按《宋史》本传：“祐字纯益，仙井人，第进士，元符末，以吏
部员外郎拜右正言。上疏徽宗曰：‘有旨令臣与任伯
雨论韩忠彦援引元祐臣寮事’。”按贾易、岑象求、丰稷、
张来、黄庭坚、龚原、晁补之、刘唐老、李昭𤣱人才均可
用，特迹近嫌疑而已。今若分别党类，天下之人必且
妄意陛下逐去元祐之臣，复兴绍圣政事。今绍圣人
“才比肩于朝，一切不问，元祐之人数十，辄攻击不已，
是朝廷之上公然立党也。”迁右司谏。言：“林希绍圣初
掌书命，草吕大防、刘挚、苏辙、梁焘等制，皆务求合章
惇之意。陛下顷用臣言，褫其职，自大名移扬州，而希
谢表具言，皆出于先朝。大抵奸人诋毁善类，事成则
摅己所愤，事败则归过于君。至如过失未形而训辞
先具，安得为责人之实？历辨诋诬而上侵圣烈，安得
为臣子之谊？”不一二年，致位枢近，而希尚敢忿躁不
平，谢章慢上不敬，此而可忍，孰不可忍！希再降知舒
州。又论章惇、蔡京、蔡卞、郝随、邓洵武忤旨，通判滁州。
卞乞贬伯雨等，祐在数中，编管澧州，徙归州，复承议
郎，卒。